Twee sterf, talle beseer op paaie | Maroela Media
Twee sterf, talle beseer op paaie
'n Ongeluk in Vereeniging het die lewe van 'n vrou geëis. (Foto: ER24)
Verskeie ongelukke het Saterdag die lewe van twee mense geëis en talle beseer gelaat.
In Rietspruit is 'n man in sy 40's dood en 'n bejaarde man en vrou beseer toe twee ligte voertuie op die N1 gebots het. "By hul aankoms op die toneel net voor 16:00 het paramedici besef dat 'n man in een van die voertuie vasgevang is. Die bejaarde paar het op die toneel rondgeloop," het Russel Meiring, woordvoerder van ER24, in 'n verklaring gesê. "Die man in die motor het egter reeds aan sy wonde beswyk. Die bejaarde paar is op die toneel vir ligte beserings behandel."
'n Ongeluk in Vereeniging het die lewe van 'n vrou geëis toe haar motor op sy dak langs die R59 beland het.
"Net voor 17:00 het paramedici van ER24 op die toneel aangekom en 'n ligte motorvoertuig op sy sy aan die kant van die pad aangetref," sê Meiring. Die liggaam van 'n vrou is langs die motor aangetref. Sy is op die toneel dood verklaar."
'n Paar minute later het 'n tweede botsing 'n paar meter van die eerste ongeluk plaasgevind toe 'n bakkie en 'n ligte voertuig gebots het. Twee mans en 'n kind is lig beseer. "Die pasiënte is op die toneel behandel en toe na 'n nabygeleë hospitaal geneem vir verdere behandeling," het Meiring gesê.
In nóg 'n ongeluk, dié keer in Johannesburg, is 13 mense beseer toe 'n taxi en drie ander voertuie Saterdagaand op die M1-Suid gebots het. "Paramedici het pasiënte op die toneel behandel. Drie van die motoriste was in 'n ernstige toestand. Die ander het ligte beserings opgedoen," het Meiring gesê. Die drie ernstig beseerde pasiënte is pynmedikasie toegedien voordat hulle na 'n nabygeleë hospitaal geneem is.